
BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat raportul comun asupra propunerii legislative privind modificarea şi completarea articolului 1 din Legea nr.84/2012 privind unele măsuri referitoare la veniturile de natură salarială ale personalului plătit din fonduri publice, cu modificările şi completările ulterioare, trimisă spre dezbatere, în fond, Comisiei juridice, de disciplină şi imunităţi şi Comisiei pentru muncă şi protecţie socială, cu adresa nr. Pl -x 218 din 17 iunie 2013 şi înregistrată cu nr.31/776 din 17 iunie 2013, respectiv nr.27/386/17 iunie 2013.
                  În raport de obiectul şi conţinutul său, iniţiativa legislativă face parte din categoria legilor ordinare.

	PREŞEDINTE,

Bogdan Liviu CIUCĂ
	PREŞEDINTE,

Florin IORDACHE

RAPORT  COMUN
asupra propunerii legislative privind modificarea şi completarea articolului 1 din Legea nr.84/2012 privind unele măsuri referitoare la veniturile de natură salarială ale personalului plătit din fonduri publice, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia juridică, de disciplină şi imunităţi şi Comisia pentru muncă şi protecţie socială, cu adresa nr. Pl -x 218 din 17 iunie 2013 şi înregistrată cu nr.31/776 din 17.06.2013, respectiv nr.27/386/17.06.2013, au fost sesizate cu dezbaterea pe fond a propunerii legislative privind modificarea şi completarea articolului 1 din Legea nr.84/2012 privind unele măsuri referitoare la veniturile de natură salarială ale personalului plătit din fonduri publice, cu modificările şi completările ulterioare.
Senatul, în calitate de primă Cameră sesizată, a respins această iniţiativă legislativă, în şedinţa din 10 iunie 2013.
Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

Consiliul Legislativ, prin avizul nr.182 din 20 martie 2013, a avizat favorabil, cu observaţii şi propuneri  propunerea legislativă.

Guvernul a transmis punctul de vedere negativ prin adresa nr.668/10.05.2013.
Comisia pentru buget, finanţe şi bănci a avizat negativ iniţiativa legislativă, în şedinţa din 25 iunie 2013.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, în şedinţa din 27 august 2013.

Propunerea legislativă are ca obiect de reglementare modificarea art.1 lit.b) din Legea nr.84/2012 privind unele măsuri referitoare la veniturile de natură salarială ale personalului plătit din fonduri publice, cu modificările şi completările ulterioare, în sensul extinderii exonerării de la plată şi a veniturilor de natură salarială provenite din acte administrative ale primarilor şi ale preşedinţilor consiliilor judeţene.

În conformitate cu prevederile art.61 şi 63 din Regulamentul Camerei Deputaţilor, Comisiile au dezbătut proiectul de lege în şedinţe separate. 
Comisia pentru muncă şi protecţie socială a dezbătut propunerea legislativă în şedinţa din data de 4 iulie 2013. La dezbateri au participat, în conformitate cu prevederile art.55 din Regulamentul Camerei Deputaţilor, republicat, doamna Georgeta Bratu - Secretar de Stat, Ministerul Muncii, Familiei, Protecţiei Sociale şi Persoanelor Vârstnice şi domnul Fănel Mitea – director, Ministerul Finanţelor Publice.
La lucrările comisiei şi-au înregistrat prezenţa 25 deputaţi, din totalul de 27 membri ai comisiei.
În urma finalizării dezbaterilor, membrii Comisiei pentru muncă şi protecţie socială au hotărât, cu majoritate de voturi (un vot împotrivă) respingerea iniţiativei legislative întrucât măsurile instituite de Legea nr.84/2012 au avut ca scop exonerarea personalului din sectorul bugetar de la obligaţia de restituire a unor sume de bani reprezentând drepturi salariale stabilite până la data intrării în vigoare a Legii nr.284/2010 în baza unor contracte sau acorduri colective de muncă, precum şi prin hotărâri ale consiliilor locale şi judeţene, sume ce au fost imputate salariaţilor respectivi, împreună cu dobânzile, penalităţile şi majorările de întârziere aferente, ca urmare a deciziilor Curţii de Conturi prin care s-a constatat existenţa unor prejudicii produse autorităţilor/instituţiilor publice ca urmare a plăţii drepturilor salariale respective. Astfel, s-a apreciat că măsura nu poate fi aplicată pentru toate bonificaţiile salariale pe care, în general, le pot acorda primarii şi preşedinţii de consilii judeţene, astfel cum ar putea rezulta din intenţia de reglementare.

Comisia juridică, de disciplină şi imunităţi  a examinat iniţiativa legislativă, în şedinţa din 1 octombrie 2013. La dezbateri au participat, în conformitate cu prevederile art.55 din Regulamentul Camerei Deputaţilor, republicat, domnul director Gibescu Ion, Ministerul Muncii, Familiei, Protecţiei Sociale şi domnul Mitea Fănel, Ministerul Finanţelor Publice.

La lucrările şedinţei au fost prezenţi 21 deputaţi din totalul de 26 membri ai Comisiei juridice, de disciplină şi imunităţi.
În urma examinării iniţiativei legislative, a expunerii de motive, a avizului Consiliului Legislativ, precum şi a opiniilor exprimate s-a hotărât, cu majoritate de voturi, respingerea propunerii legislative privind modificarea şi completarea articolului 1 din Legea nr.84/2012 privind unele măsuri referitoare la veniturile de natură salarială ale personalului plătit din fonduri publice, cu modificările şi completările ulterioare.
În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
Bogdan Liviu CIUCĂ

	PREŞEDINTE,

Florin IORDACHE

	SECRETAR,
Theodor-Cătălin NICOLESCU
	SECRETAR,

Cristina Ancuţa POCORA


Consilier parlamentar  Silvia Olaru
Expert parlamentar Adriana BREAZU        

